Jarmo Lintunen

Asiat kunnossa vain kolmasosassa yrityksiä.

Etelä-Suomen aluehallintoviraston valvonnassa on siivousalalta löytynyt huomattavan paljon laiminlyöntejä liittyen ulkomaisen työvoiman käyttöön. Tyypillisiä ongelmia ovat liian pieni peruspalkka, lisien ja korvausten maksamatta jättäminen ja luvattoman työvoiman käyttö.

Laiminlyöntien määrä on kasvanut vuodesta 2013, selviää Etelä-Suomen aluehallintoviraston ulkomaalaistarkastajien tekemän valvonnan perusteella. Laiminlyöntien lisääntymisen vuoksi työsuojeluviranomainen tehostaa tänä vuonna siivousalan valvontaa Etelä-Suomessa. Ulkomaalaistarkastajat lisäävät erityisesti yllätystarkastuksia siivouskohteisiin.

Vähimmäispalkka 9,83 euroa



Siivouskohteisiin tehtävillä tarkastuksilla tarkastajat myös kertovat ulkomaisille työntekijöille heidän oikeuksistaan. Työntekijöille kerrotaan muun muassa työehtosopimuksen mukaisesta peruspalkasta, peruspalkan päälle tulevista lisistä ja korvauksista sekä työajoista. Kiinteistöpalvelualan työehtosopimuksen mukainen vähimmäispalkka on 9,83 euroa muilta kuin harjoittelijoilta. Tarkastuksilla myös kannustetaan työntekijöitä pitämään kirjaa tekemistään työtunneista.

– Siivousalalla EU:n ulkopuolelta tulevilla työntekijöillä on usein hyvin heikot tiedot omista oikeuksistaan. Siivouskohteisiin tehdyillä yllätystarkastuksilla tätä tietoa on helppo antaa, ja tieto leviää tehokkaasti työntekijöiden keskuudessa, kertoo ulkomaalaistarkastaja Joni Mäki Etelä-Suomen aluehallintoviraston työsuojelun vastuualueelta. Vastuualue toimii alueellisena työsuojeluviranomaisena.

Alipalkkausta ja luvatonta työvoimaa



Valvonnassa on selvinnyt, että erityisesti työsuhteen vähimmäisehtoja laiminlyödään siivousalalla usein. Vuonna 2014 ulkomaalaistarkastajien valvomista kohteista vain 32 prosentilla oli sekä palkkaus, työaikakirjanpito että vuosilomakirjanpito hoidettu lain edellyttämällä tavalla. Vuonna 2013 nämä asiat olivat kunnossa 47 prosentilla.

ILMOITUS

Viime vuonna valvonnassa tuli ilmi selkeitä alipalkkaustapauksia, joissa työntekijän peruspalkka alitti yleissitovan työehtosopimuksen vähimmäistason. Tyypillinen palkkaukseen liittyvä laiminlyönti oli myös se, että ulkomaiselle työntekijälle jätettiin jotain maksamatta: palkasta puuttuivat esimerkiksi iltalisät, yölisät, ylityökorvaukset tai sunnuntaikorvaukset.

Ulkomaalaisen työvoiman käyttöön liittyvien säännösten noudattaminen oli viime vuonna kunnossa vain 39 prosentilla tarkastetuista alan työpaikoista, kun vuonna 2013 se oli kunnossa 50 prosentilla.

Työnantajan velvollisuuksiin kuuluu muun muassa työnteko-oikeuden varmistaminen ja siihen liittyvien tietojen säilyttäminen työpaikalla. Luvatonta työvoimaa kohdattiin viime vuonna noin joka kymmenennellä alan tarkastuksella. Yleensä nämä olivat työntekijöitä, joilla oli pelkästään ensimmäistä oleskelulupaa koskeva hakemus vireillä tai turvapaikanhakijoita, jotka olivat saaneet asiaansa kielteisen lainvoimaisen päätöksen. Siivousalan tarkastuksilla kohdattiin myös työntekijöitä, joilla ei täyttynyt lainkaan maassaolon edellytykset.